**Základná škola s materskou školou sv. M. Križina, Rehoľná 2, 040 18 Košice - Krásna**

**ŠTATÚT ŽIACKEHO PARLAMENTU**

**Článok 1**

**Základné ustanovenia**

1. Žiacky parlament je iniciatívny a poradný orgán vedenia školy v oblasti výchovy, vzdelávania a mimoškolskej činnosti žiakov. Tvorí  medzičlánok  medzi  žiakmi  a  učiteľmi. V tomto zmysle spolupracuje s vedením školy, učiteľmi a so žiakmi.

2. Žiacky parlament je zložený zo zástupcov žiakov tried základnej školy 4.-9. ročníka.

2. Do parlamentu deleguje každá trieda dvoch zástupcov zvolených triednym kolektívom na jeden rok.

3. Žiaci 4. ročníka sú členmi Žiackeho parlamentu ako pozorovatelia bez volebného práva.

4. Sídlom Žiackeho parlamentu je Základná škola s materskou školou sv. Marka Križina, Rehoľná 2, Košice - Krásna

**Článok 2**

**Poslanie Žiackeho parlamentu**

1. Poslaním parlamentu je svojou aktívnou činnosťou prispievať k zlepšovaniu kvality výchovno-vzdelávacieho procesu a rozvíjaniu kresťanského ducha školy.

2. Úlohou Žiackeho parlamentu je:

- zastupovať žiakov školy a prezentovať ich záujmy

- predkladať vlastné návrhy a návrhy spolužiakov na zlepšovanie úrovne práce a výsledkov školy

- podieľať sa na organizovaní školských podujatí pre žiakov školy

- dbať na dobré meno školy a napomáhať eliminácii nevhodného správania žiakov v škole i mimo nej

- podieľať sa na vytváraní dobrých vzťahov medzi učiteľmi a žiakmi

3. Žiacky parlament o svojej činnosti, návrhoch a aktivitách informuje prostredníctvom nástenky alebo webovej stránky školy.

**Článok 3**

**Organizácia Žiackeho parlamentu**

1. Každá trieda 4. - 9. ročníka každoročne zvolí dvoch zástupcov triedy do Žiackeho parlamentu. V prípade nespokojnosti s prácou člena má trieda právo hlasovaním ho odvolať a zvoliť si nového.

2. Zástupcu pedagogického zboru, ktorý má v Žiackom parlamente úlohu koordinátora, určuje riaditeľ školy.

3. Členovia Žiackeho parlamentu, s výnimkou zástupcov 4. ročníka bez volebného práva, si spomedzi seba volia predsedu, podpredsedu a zapisovateľa.

4. Čestným členom predsedníctva je riaditeľ školy.

5. Funkčné obdobie všetkých volených je jednoročné.

6. Členstvo v Žiackom parlamente počas volebného obdobia zaniká:

a) dobrovoľným odstúpením člena

b) odvolaním triedou

c) vylúčením ostanými členmi, ak sa trikrát nezúčastní rokovania, alebo z dôvodu závažného porušenia školského poriadku

7. Žiacky parlament vypracuje plán činnosti na školský rok, ktorý je otvoreným dokumentom a je možné ho podľa potreby dopĺňať a meniť.

**Článok 4**

**Rokovanie Žiackeho parlamentu**

1. Zasadnutia parlamentu sú verejné. Zvoláva ich koordinátor, ktorý vedie ich rokovania.

    Koordinátor parlamentu môže poveriť vedením zasadnutia predsedu parlamentu.

2. Program rokovania parlamentu pripravuje jeho predsedníctvo a koordinátor, ktorý ho zverejňuje  najmenej dva dni pred zasadnutím parlamentu.

3. Parlament zasadá 1-krát mesačne, prípadne častejšie podľa potreby.

4. Predsedníctvo parlamentu má právo zvolať aj mimoriadne zasadnutie na návrh ktoréhokoľvek člena, pokiaľ uzná, že problém sa musí riešiť okamžite.

5. Súčasťou zasadnutia môžu byť otázky žiakov na vedenie školy a pedagogický  zbor a naopak.

6. Z každého rokovania sa píše zápisnica. Táto obsahuje menný zoznam prítomných členov, prizvaných hostí, program zasadnutia, prerokované problémy, návrhy, podnety, sťažnosti, závery a uznesenia. Zápisnica bude následne odovzdaná riaditeľovi školy.

7. V prípade potreby sa predseda Žiackeho parlamentu obracia priamo na zástupcu pedagógov, riaditeľa školy a Radu školy.

8. Žiacky parlament je schopný uznášať sa, ak je prítomná nadpolovičná väčšina členov.

9. Uznesenie je prijaté, ak zaňho hlasuje nadpolovičná väčšina prítomných. V prípade rovnosti hlasov má predseda parlamentu dva hlasy. Koordinátor má pri hlasovaní iba poradný hlas.

**Článok 5**

**Práva a povinnosti člena Žiackeho parlamentu**

Práva člena Žiackeho parlamentu:

1. Zúčastňovať sa zasadnutí, zapájať sa do diskusie, podávať návrhy, podnety a pripomienky

    k činnosti parlamentu.

2. Slobodne vyjadriť svoj názor.

3. Požiadať o mimoriadne zvolanie parlamentu v prípade nutnosti riešenia problému.

4. Zúčastňovať sa na podujatiach parlamentu.

5. Právo spolurozhodovať o činnosti, voliť a byť volený.

6. Organizovať alebo spolupôsobiť pri rôznych akciách a súťažiach.

Povinnosti člena Žiackeho parlamentu:

 1. Pravidelne sa zúčastňovať na  zasadnutiach parlamentu.

 2. Zodpovedne plniť zverené úlohy

 3. Aktívne pomáhať a zúčastňovať sa podujatí organizovaných parlamentom.

 4. Dbať na kultúru prejavu a reči. Počúvať diskutujúceho, nezosmiešňovať ho, používať

     spisovný jazyk vo svojich vystúpeniach.

5. Informovať svojich spolužiakov v triede o témach rokovaní a ich záveroch.

**Článok 6**

**Záverečné ustanovenia**

1. Tento štatút nadobúda účinnosť schválením na 1. zasadnutí Žiackeho parlamentu dňa 25.10.2016.

2. Zmeny v štatúte je možné uskutočniť formou doplnkov, na ktorých prijatie je potrebný súhlas trojpätinovej väčšiny jeho členov.